Twee speurders vas vir beweerde korrupsie(Foto: SA Polisie) Twee Gautengse speurders het Woensdag vlugtig in die Vosloorus-landdroshof verskyn nadat hulle glo omkoopgeld van ŉ verdagte geëis het. Konst. Reginald Mnyandu (40) en sers. Tsepo Joseph More (47) het glo R1 000 van ŉ man wat met gesteelde goedere betrap is, gevra sodat hulle hom nie in hegtenis neem nie. Kapt. Ndivhuwo Mulamu, woordvoerder van die Valke, het gesê die persoon het die voorval dadelik by die Valke se kantoor in Germiston aangemeld. ŉ Lokval is onder leiding van die polisie gestel en die man het aan die betrokke beamptes gesê dat hy hulle later in die dag by ŉ winkelsentrum in die gebied sou ontmoet om die geld te betaal. “Die speurders het die klaer ontmoet en hy het die geld vir hulle gegee, waarna die polisie hulle in hegtenis geneem het,” het Mulamu gesê. Die saak teen hulle is tot volgende maand uitgestel.